Oppisopimuskoulutus tarjoaa uuden suunnan työuralle

Teppo Rantasen tarina: Taksinkuljettajasta kohti terveys- ja sosiaalialan ammattilaista. Haku syksyllä alkavaan oppisopimuskoulutukseen on käynnissä 18.8. saakka.

Teppo Rantanen on asunut koko elämänsä Luumäellä ja työskennellyt vuosia taksinkuljettajana sekä tehnyt keikkaa myös musiikin parissa oman bändinsä kanssa. Taksiala oli kuitenkin epävakaa – koskaan ei tiennyt, kuinka paljon töitä on tarjolla ja koko ajan tuli olla valmiudessa lähteä ajotehtäviin.

Helmikuussa 2024, hiihtolomien aikaan, Teppo päätti tarttua uuteen mahdollisuuteen ja hakeutua lähihoitajan oppisopimuskoulutukseen. Hän oli jo aiemmin pohtinut hoitoalaa ja bongasi Saimaan ammattiopisto Sampon sivuilta Ekhvan ja Sampon yhteisesti järjestämän oppisopimuskoulutuksen.

-Soveltuvuuskokeiden jälkeen sain vihreän valon ja opinnot alkoivatkin jo parin viikon sisällä, hän muistelee.

Helppo väylä takaisin opintojen pariin

Tepon mukaan hyppääminen takaisin koulun penkille on sujunut oikein mukavasti, vaikka viimeisimmistä opinnoista on jo liki 30 vuotta aikaa. Heti opintojen ensimmäisestä päivästä alkaen oli ilo huomata kuinka mukavat luokkatoverit ja osaavat opettajat olivat vastassa. Opintoja helpottaa se, että läsnäolopäiviä ei ole viikossa kuin yksi kappale ja muutoin opinnot suoritetaan täysin etänä verkossa.

-Kesän aikana olen tehnyt paljon verkko-opintoja, Teppo kertoo.

Opintojen sujuvuuden lisäksi Teppo kuitenkin korostaa oppisopimusopiskelun vaativaa puolta.

-Tässä on oltava skarppina, otettava itse selvää asioista ja järjestettävä aikaa omalle opiskelulle.

Opiskelua käytännön työn kautta

Lähiopetuksen ja omatoimisten verkko-opintojen lisäksi oppiminen tapahtuu kuitenkin suurimmaksi osaksi arjessa työpaikalla. Oppisopimuspaikkansa Teppo sai Luumäen kotihoidosta, jossa työ on liikkuvaa ja tapahtuu asiakkaiden kotona.

Työpaikalla liikutaan ohjaajien mukana ja opintojen edetessä, opiskelijat saavat pikkuhiljaa enemmän vastuuta.

-Ensimmäiset viikot menivät lähinnä seuraillen ja tarkkaillen ohjaajien toimintaa, mutta vähitellen sain enemmän vastuuta. Nykyisin hoidan käyntejä jo itsenäisesti, ohjaajan kuitenkin valvoen vieressä. Esimerkiksi katetroinnit ja lääkkeenjaot saan tehdä itsenäisesti, mutta ohjaaja seuraa vierestä ja tarkistaa, että kaikki menee kuten pitääkin.

Kun valmistuminen koittaa, ovat Tepon haaveet jo selvillä. Hän haluaisi jäädä kotihoitoon Luumäelle töihin.

-Olen viihtynyt täällä hyvin ja kotihoidon työ tuntuu omalle jutulle, hän toteaa.

Olisi pitänyt lähteä tähän jo aikaisemmin!"

Teppo Rantanen

Kannustusta oppisopimusta harkitseville

Oppisopimusopiskelun parhaita puolia ovat ehdottomasti se, että opiskelun ja palkallisen työnteon voi yhdistää.

--Ilman palkkaa ei opiskelu olisi ollut mahdollista, kun aikuiskoulutustukikin on nykyään lakkautettu. Tämä sama tilanne on varmasti monella, erityisesti alanvaihtajilla, Teppo toteaa.

Teppo korostaa, että jos oppisopimus opiskelu kiinnostaa, kannattaa ehdottomasti tarttua tilaisuuteen.

-Itsekin mietin jälkeen päin, että olisi pitänyt lähteä tähän jo aikaisemmin. Ymmärrän, että varmasti monia opiskelun aloittaminen pitkän tauon jälkeen saattaa mietityttää, mutta tätä kautta opintoihin lähteminen on helppoa. Oppisopimuskoulutuksessa on monenlaisia opiskelijoita – esimerkiksi alanvaihtajia ja jatkokouluttajia, kaikki ovat tervetulleita, Teppo rohkaisee.

Hae syksyllä alkavaan oppisopimuskoulutukseen nyt

Syksyllä alkavaan Saimaan ammattiopisto Sampon ja Ekhvan yhdessä järjestämään koulutukseen on haku nyt käynnissä.

Kyseessä on sosiaali- ja terveysalan perustutkinto, joka toteutetaan oppisopimuksena. Oppisopimuskoulutus on on joustava ja käytännönläheinen tapa opiskella lähihoitajaksi.

Haku koulutukseen on käynnissä 18.8.2024 saakka Saimaan ammattiopisto Sampon verkkosivuilla: edusampo.fi/haussanyt

Lisätietoa koulutuksesta (linkki johtaa Edusampon verkkosivuille)

Lisätietoja oppisopimuskoulutuksesta Ekhvalla

Löydät artikkelista vastaukset mm. näihin teemoihin ja kysymyksiin:

Työ lähihoitajana

Millaista on opiskella oppisopimuskoulutuksessa?

Kenelle koulutus on suunnattu?

Lähihoitajaksi opiskelu

Ekhvan uutinen syksyllä alkavasta oppisopimuskoulutuksesta

Mihin tilanteisiin oppisopimuskoulutus sopii?

Oppisopimuskoulutuksella voit opiskella ammatillisen tutkinnon tai tutkinnon osia. Oppisopimuskoulutuksessa oppiminen tapahtuu pääosin työpaikalla työtehtävissä, mutta sen lisäksi opiskeluun kuuluu tietopuolinen opiskelu.

Oppisopimusopiskelu ja opinnollistaminen

Lisätietoja:

Tiina Siljamäki, rekrytointikoordinaattori, puh. 040 159 2965, tiina.siljamaki@ekhva.fi